Ministerul Transporturilor va cumpăra 20 de trenuri electrice inter-regionale.
Ministerul Transporturilor cumpără 20 de trenuri electrice de la o companie italiană. Este vorba despre trenuri moderne care vor fi livrate în termen de 31 de luni de la semnarea contractului.
Autoritatea pentru Reformă Feroviară a desemnat joi Alstom Feroviaria S.p.A. drept câştigătoare a procedurii de licitaţie publică pentru achiziţia de trenuri electrice inter-regionale RE-iR.Oferta financiară a societăţii a fost de 1.309.065.880 lei fără TVA, contractul de achiziţie publică urmând a fi semnat de ambele părţi la finalul perioadei legale de contestaţii.Finanţarea proiectului este asigurată din Programul Operaţional Infrastructură Mare şi bugetul de stat.Compania va livra 20 de trenuri electrice şi va asigura mentenanţa lor timp de 15 ani. Contractul mai prevede livrarea trenurilor în termen de 31 de luni de la semnarea documentului, precum şi instruirea personalului în ceea ce priveşte exploatarea, operarea garniturilor şi a aplicaţiilor software.